b"\n_START_ARTICLE_\nOto\xc4\x8dne utrdbe Bene\xc5\xa1ke lagune\n_START_PARAGRAPH_\nOto\xc4\x8dne utrdbe (it. Batterie [bater\xc3\xacje]) so otoki v Bene\xc5\xa1ki laguni, na katerih je Bene\xc5\xa1ka republika zgradila obrambne trdnjave, od leta 1380 dalje. Gre za osem malih oto\xc4\x8dkov, ki se v odprtem polkrogu raztezajo vzdol\xc5\xbe lagune in sestavljajo pribli\xc5\xbeno 20 km dolgo obrambno linijo, ki je \xc5\xa1\xc4\x8ditila Benetke pred napadi iz morja in iz kopnega. Dejansko so nekateri od teh otokov umetni, saj je bila prvotna utrdba zgrajena na koleh in pozneje\xc2\xa0\xc2\xbbpodlo\xc5\xbeena\xc2\xab\xc2\xa0in obsuta. Zgradbe so imele obliko kro\xc5\xbenega odseka: sedem kratkih stranic v polkrogu in ena dolga stranica, ki je odsek zapirala. Opremljene so bile z braniki, smodni\xc5\xa1nico in skromnimi prostori za bivanje.  Po padcu Bene\xc5\xa1ke republike (1797) so najprej Francozi in nato Avstrijci popravljali in modernizirali naprave, predvsem z utrjevanjem temeljev zgradb in obre\xc5\xbeij. Pod Italijo so bile v drugi svetovni vojni nekatere od teh utrdb opremljene za protiletalsko obstreljevanje. Danes so tri od njih (Ex Poveglia, Campana in Carbonera) zapu\xc5\xa1\xc4\x8dene in razpadajo, dve (Buel del Lovo in Tessera) sta bili preurejeni v bivali\xc5\xa1\xc4\x8da, ena (Trezze) v industrijski objekt, dve (Fisolo in Campalto) sta bili restavrirani._NEWLINE_Poleg teh obrambnih trdnjav je bilo v laguni tudi pet osmerokotnikov (it. Ottagoni [ot\xc3\xa0goni]), ki so bili osmerokotne voja\xc5\xa1nice, kjer so normalno prebivale posadke omenjenih utrdb. Najstarej\xc5\xa1i osmerokotnik je bil zgrajen pri otoku Poveglia okoli leta 1380, ko so se morali Bene\xc4\x8dani braniti pred Genovsko republiko. Po istem na\xc4\x8drtu so bile pozneje, ko je grozil napad s strani Turkov (od leta 1571 dalje), zgrajene \xc5\xa1e \xc5\xa1tiri voja\xc5\xa1nice za namestitev posadk za batterie, ki so bile medtem ustvarjene (Alberoni, Campana, San Pietro, Ca' Roman). Danes so vsi osmerokotniki v razsulu._NEWLINE_Po navadi je vklju\xc4\x8den med oto\xc4\x8dne utrdbe Bene\xc5\xa1ke lagune tudi otok Sant'Angelo della Polvere, kjer je bila name\xc5\xa1\xc4\x8dena leta 1555 smodni\xc5\xa1nica. Od tedaj je vedno slu\xc5\xbeil le v voja\xc5\xa1ke namene. Danes je zapu\xc5\xa1\xc4\x8den."